b'\n_START_ARTICLE_\nJaakko Gummerus\n_START_SECTION_\nPerhe ja koulutie\n_START_PARAGRAPH_\nJaakko Gummeruksen vanhemmat olivat Aleksander Gummerus ja Alma Maria Nordlund. Sukutaustat h\xc3\xa4nell\xc3\xa4 olivat vahvasti papillisia. Rovasti Aleksander Gummerusta edelsi jo seitsem\xc3\xa4n per\xc3\xa4kk\xc3\xa4ist\xc3\xa4 sukupolvea pappeja. Jaakon \xc3\xa4itikin oli papin tyt\xc3\xa4r. Jaakko Gummeruksen sisarukset olivat Helmi Maria, Emmi Irene, Kaarlo Immanuel, Arvo Johannes, Alarik, Hanna Augusta, Martti Aleksander (Pihkala), Katri Sohvi, Rurik Jonatan (Pihkala) ja Lauri (Pihkala).  _NEWLINE_Koulunk\xc3\xa4yntins\xc3\xa4 Jaakko-poika aloitti Helsingin suomalaisessa alkeisopistossa. Osan opintojaan h\xc3\xa4n suoritti terveydellisist\xc3\xa4 syist\xc3\xa4 Pihtiputaalla, jossa h\xc3\xa4nen is\xc3\xa4ns\xc3\xa4 oli kirkkoherrana. Kolme lukiovuotta h\xc3\xa4n vietti kotonaan, her\xc3\xa4nn\xc3\xa4ishenkisess\xc3\xa4 maalaispappilassa. T\xc3\xa4m\xc3\xa4 ajanjakso oli t\xc3\xa4rke\xc3\xa4 h\xc3\xa4nen hengellisen el\xc3\xa4m\xc3\xa4ns\xc3\xa4 kehitykselle. Vuonna 1887 h\xc3\xa4n suoritti ylioppilastutkinnon._NEWLINE_Jaakko Gummerus solmi avioliiton vuonna 1896 Sigrid Maria Sundelinin kanssa.\n_START_SECTION_\nOpinnot\n_START_PARAGRAPH_\nVuonna 1890 Jaakko Gummerus suoritti filosofian kandidaatin tutkinnon, jonka j\xc3\xa4lkeen h\xc3\xa4n oli puolitoista vuotta sanomalehtimiehen\xc3\xa4 Jyv\xc3\xa4skyl\xc3\xa4ss\xc3\xa4. Kansan kirkko ja pappiskutsumus olivat kuitenkin h\xc3\xa4nelle rakkaita. Niinp\xc3\xa4 h\xc3\xa4n l\xc3\xa4htikin Helsingin yliopiston teologiseen tiedekuntaan jatkamaan lukujaan p\xc3\xa4\xc3\xa4aineenaan kirkkohistoria. Vuosina 1893-1894 h\xc3\xa4n opiskeli Upsalan, Hallen ja Leipzigin yliopistoissa. Teologian kandidaatiksi h\xc3\xa4n valmistui vuonna 1897 ja vihittiin samana vuonna papiksi.\xc2\xa0 Teologian lisensiaatin tutkinnon h\xc3\xa4n suoritti vuonna 1900 ja v\xc3\xa4itteli tohtoriksi vuonna 1907.\n_START_SECTION_\nTy\xc3\xb6ura\n_START_PARAGRAPH_\nKirkkohistorian tutkijana mainetta saanut Jaakko Gummerus oli Helsingin yliopiston kirkkohistorian professorina vuosina 1900\xe2\x80\x931920. H\xc3\xa4n valmisti luentonsa perusteellisesti ja n\xc3\xa4m\xc3\xa4 olivat rikastuttavia ja syvent\xc3\xa4vi\xc3\xa4. H\xc3\xa4nen luentojaan ihailtiin. Tunnettiin suurta haikeutta, kun h\xc3\xa4n j\xc3\xa4tti virkansa. _NEWLINE_Ty\xc3\xb6ala vaihtui vuonna 1920, kun Gummerus valittiin Porvoon hiippakunnan piispaksi. Vuonna 1923 kirkossa toteutettin kielellinen hiippakuntajako. T\xc3\xa4ll\xc3\xb6in Porvoon hiippakunnasta tuli Tampereen hiippakunta ja Gummeruksesta Tampereen piispa.\xc2\xa0 Samalla perustettiin uusi ruotsinkielinen Porvoon hiippakunta._NEWLINE_Tuomiokapitulin esimiehen\xc3\xa4 h\xc3\xa4n syventyi monipuolisiin kirkon hallintoa koskeviin kysymyksiin ja muodosti niist\xc3\xa4 oman kantansa. Tuomiokapitulissa saattoi joissakin kysymyksiss\xc3\xa4 synty\xc3\xa4 erimielisyytt\xc3\xa4kin. Piispan hieno luonne, laajasyd\xc3\xa4misyys ja leikillisyys vaikuttivat, ettei repivi\xc3\xa4 riitoja syntynyt. Piispan arvokkaimpiin teht\xc3\xa4viin kuuluivat pappisvihkimykset. Tampereella h\xc3\xa4n ehti kymmenen vuoden aikana toimittaa 28 pappisvihkimyst\xc3\xa4, joissa vihitt\xc3\xa4vi\xc3\xa4 oli yhdest\xc3\xa4 yhdeks\xc3\xa4\xc3\xa4n. Piispan kirjeenvaihto oli laajaa, kehottihan h\xc3\xa4n pappeja kirjoittamaan h\xc3\xa4nelle. Piispantarkastusten neuvottelukokouksissa kosketeltiin kaikkia seurakuntael\xc3\xa4m\xc3\xa4n eri puolia. Erityinen huomio kiinnitettiin opetusoloihin, joissa h\xc3\xa4n terotti kirkon ja koulun l\xc3\xa4heist\xc3\xa4 suhdetta._NEWLINE_Professorina ja piispana h\xc3\xa4n osallistui kirkolliskokouksiin vuosina 1919, 1928 ja 1933. H\xc3\xa4nen lausuntonsa olivat eritt\xc3\xa4in asiallisia ja huolellisesti valmisteltuja._NEWLINE_Gummerus oli arvostettu kirkon edustajana ulkomailla. Koulutus, kielitaito ja valpas harrastus kristikunnan yhteisiss\xc3\xa4 asioissa antoivat erinomaiset edellytykset edustajuudelle. K\xc3\xa4yntikohteina olivat muun muassa Englanti, Norja, Ranska ja Hollanti._NEWLINE_Tampereen piispana Gummerus toimi kuolinvuoteensa 1933 asti. _NEWLINE_Jaakko Gummerus oli tuottelias kirjailija. Merkitt\xc3\xa4vimpi\xc3\xa4 teoksia h\xc3\xa4nell\xc3\xa4 oli Mikael Agricolan el\xc3\xa4m\xc3\xa4kerta 1902. Gummeruksen laaja 16 000 niteen kirjasto siirtyi h\xc3\xa4nen kuolemansa j\xc3\xa4lkeen Tampereen kaupunginkirjaston haltuun.'